Source: http://www.agroforum.sk/showthread.php?s=c6306c8b78c2af4ef481d934e8b6a2b5&p=10471
Timestamp: 2019-07-16 22:43:47+00:00

Document:
cena za nájom poľnohospodárske pôdy - AgroFórum
cena za nájom poľnohospodárske pôdy
08-07-2019, 10:57 #1
Zaujímalo by ma, či má informácia o obvyklej cene pôdy za 1/ha v jednotlivých katastroch zverejnená Ministerstvom nejaký záväzný titul pre prenajímateľov a vlastníkov pôdy pri tvorbe cien nových nájomných zmlúv.
Má to oporu v zákone, alebo je to len pomôcka pri tvorbe ceny za prenájom ?
Citujem výklad ministerstva: " „Zverejnenie obvyklého nájomného chráni majiteľov poľnohospodárskej pôdy pred neprimerane nízkymi cenami a tiež poskytuje nájomcom odrazový mostík pre stanovenie ceny nájmu. Všetky nové návrhy zmlúv už musia obsahovať cenu, ktorá je minimálne na úrovni obvyklej výšky nájomného platnej pre dané katastrálne územie. Ak nájomca navrhne nižšiu cenu ako obvyklú, vlastník môže takúto cenu odmietnuť. Odporúčame všetkým majiteľom pozemkov, aby si pred uzavretím každej novej zmluvy skontrolovali obvyklé nájomné, ktoré je zverejnené na stránke ministerstva pôdohospodárstva,“ upozornila ministerka Gabriela Matečná..
včera, 08:13 #2
Re: cena za nájom poľnohospodárske pôdy
„Obvyklá výška nájomného“ stanovená podľa § 1 ods. 3 zákona č. 504/2003 Z.z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov (ďalej len „zákon č. 504/2003 Z.z.“) sa viaže k nasledovným ustanoveniam zákona č. 504/2003 Z.z. ktoré ďalej definujú kedy, za akých podmienok a do akej miery je záväzná pre vznik nájomného vzťahu.
Podľa ustanovenia § 10 ods. 2 zákona č. 504/2003 Z.z. „Na vznik zmluvy o nájme pozemku podľa § 1 ods. 2 písm. b) na poľnohospodárske účely pri prevádzkovaní podniku (t.j. na pozemok evidovaný v katastri nehnuteľností v registri „C“ ako zastavaná plocha a nádvorie, slúžiaci na poľnohospodárske účely alebo pozemok zastavaný stavbou slúžiacou na poľnohospodárske účely) sa vyžaduje dohoda o výške nájomného alebo o spôsobe jej určenia, pričom výška nájomného, ak sa zmluvné strany nedohodnú inak, je najmenej dvojnásobok obvyklej výšky nájomného v danom katastrálnom území. Obdobne sa určí výška odplaty za užívanie pozemku bez nájomnej zmluvy v areáli poľnohospodárskeho podniku zastavanom stavbami na poľnohospodárske účely do 24. júna 1991, ak slúži na poľnohospodárske účely.“
Ďalšie ustanovenia § 13 zákona č. 504/2003 Z.z. sa vzťahujú na prednostné uzavretie novej nájomnej zmluvy, a to konkrétne:
Ustanovenie § 13 ods. 2 zákona č. 504/2003 Z.z. „Ak nájomca riadne a včas plní svoje záväzky zo zmluvy, má právo na prednostné uzavretie novej nájomnej zmluvy na pozemok, ktorý nájomca doteraz užíval, za nájomné v obvyklej výške; to neplatí, ak pri skončení nájmu uplynutím dohodnutého času trvania nájmu alebo uplynutím výpovednej lehoty prenajímateľ podniká v poľnohospodárstve alebo ak má byť nájomcom blízka osoba prenajímateľa alebo právnická osoba, ktorej je prenajímateľ členom alebo spoločníkom, alebo ak ide o pozemok, ktorý je podľa osobitného predpisu2) určený na iné ako poľnohospodárske účely, alebo ak došlo k prevodu alebo prechodu vlastníckeho práva k pozemku. Ak došlo k porušeniu práva nájomcu podľa prvej vety uzatvorením nájomnej zmluvy s inou osobou, takýto právny úkon prenajímateľa je neplatný.“
Ustanovenie § 13 ods. 3 zákona č. 504/2003 Z.z. „Ak nájomca najskôr rok a najneskôr dva mesiace pred uplynutím času, na ktorý bol nájom dohodnutý, doručí preukázateľným spôsobom prenajímateľovi návrh novej nájomnej zmluvy, a ak prenajímateľ do dvoch mesiacov odo dňa doručenia návrhu neodmietne tento návrh nájomnej zmluvy z niektorého z dôvodov uvedených v odseku 2 alebo z dôvodu, že navrhnutá výška nájomného nie je v obvyklej výške, vznikne nájomný vzťah na neurčitý čas podľa § 12 ods. 1. „
Ustanovenie § 13 ods. 4 zákona č. 504/2003 Z.z. „Ak ide o pozemky, s ktorými fond nakladá podľa osobitného predpisu,11b) má ich nájomca, ktorý si riadne a včas plní svoje záväzky z nájomnej zmluvy, prednostné právo na uzatvorenie novej zmluvy o nájme pozemkov za nájomné v obvyklej výške.“
„Obvyklou výškou nájomného“ za užívanie poľnohospodárskej pôdy pri prevádzkovaní podniku sa na účely tohto zákona rozumie údaj o výške nájomného za 1 ha poľnohospodárskej pôdy, ktorý každoročne k 30. júnu za predchádzajúci rok zverejňuje príslušný okresný úrad pre každé katastrálne územie z údajov, ktoré zistí z evidencie dohodnutého a zaplateného nájomného podľa § 14 ods. 3 ako priemernú výšku nájomného za užívanie poľnohospodárskej pôdy pri prevádzkovaní podniku.“
Okresné úrady na svojich webových stránkach zverejnili údaje o obvyklej výške nájomného za rok 2018, pre každé im prislúchajúce katastrálne územie. Zároveň, sú tieto údaje zverejnené aj na webovej stránke Ministerstva pôdohospodárstva a rozvoja vidieka SR.

References: § 1
 § 10
 § 1
 § 13
 § 13
 § 13
 § 12
 § 13
 § 14